МОТИВИ КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ 
НА НАРЕДБАТА ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА УПРАВЛЯВАНИ ИЛИ ПРЕВОЗВАЩИ ЛИЦА С ТРАЙНИ УВРЕЖДАНИЯ НА ТЕРИТОРИЯТА НА ОБЩИНА БУРГАС

1. Причините, които налагат приемане на изменение и допълнение на Наредбата за престой и паркиране на превозни средства, управлявани или превозващи лица с трайни увреждания на територията на Община Бургас:
С решение по т. 5 от проведеното на 29.09.2020 г. заседание, отразено в Протокол №13/29.09.2020 г. Общински съвет – Бургас прие Наредба за престой и паркиране на превозни средства, управлявани или превозващи лица с трайни увреждания на територията на Община Бургас (Наредбата). С приемането на Наредбата и в процеса на нейното прилагане се установиха както положителни страни, така и пропуски в някои от разпоредбите, което продиктува необходимостта да се изготви проект за изменението и допълнението й. Постоянната комисия по транспорт и безопасност на движението проведе две извънредни заседания заедно с представители на общинска администрация и председателите на ТЕЛК комисиите в Бургас. Взе се единодушно решение за изменение и допълнение на някои норми в настоящата Наредба. 
В действащата към настоящия момент Наредба не е указан срок, в който комисията следва да се произнесе по подадените заявления за издаване на карти за преференциално паркиране. Поради големия брой подадени заявления и необходимостта от консултация с общински лекар и ТЕЛК/НЕЛК комисии за някои от заявителите, е наложително да се добави срок за разглеждане на документите за обособяване на персоналните места и издаването на карти за паркиране от 30 дни. В чл. 6, т. 10 и чл. 7, т. 6 се създава нова буква, която определя срок за обявяване на решение от страна на назначената със заповед на Кмета Комисия. 
Част от промените се налагат в резултат от проведена среща с председателите на ТЕЛК комисиите, които предлагат прецизиране на разпоредбата на чл.7 от Наредбата, касаеща критериите за определяне на правоимащи лица при издаване на карти за преференциално паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на община Бургас. Необходимо е в Наредбата да бъдат включени онкологичните, диабетичните, психичните и епилептичните заболявания, като последните трябва да имат психопатологична симптоматика, различна от 0.
Предложенията за промени в Глава трета „Контрол и санкции" са наложени от необходимостта да се завиши контрола по отношение на правомерността на ползване на издадените карти за привилегировано паркиране и налаганите в тази връзка санкции.

2. Целите, които се поставят: 
Нормативно уреждане на обществените отношения, касаещи реда и начина на издаване на карти за паркиране на местата, определени за превозните средства, обслужващи хора с увреждания, както  и определяне на кръга от правоимащи съобразно процента на уврежданията им. 

3. Финансови и други средства, необходими за прилагането на новата уредба: 
За прилагането на предложеното изменение и допълнение на Наредбата за престой и паркиране на превозни средства, управлявани или превозващи лица с трайни увреждания на територията на Община Бургас не са необходими финансови средства.
4. Очакваните резултати от прилагането:
Пълно съответствие с действащото национално законодателство. Наличие на ясни и конкретни критерии, по които да работи комисията. 
5. Анализ за съответствие с правото на Европейския съюз: 
Предложеният проект на Наредба за изменение и допълнение на Наредбата за престой и паркиране на превозни средства, управлявани или превозващи лица с трайни увреждания на територията на Община Бургас, не противоречи на норми от по-висока йерархия и на европейското законодателство.

